
    545400 SIGHIŞOARA
Str. Muzeului nr.7, Tel./Fax 0265 - 771278
H O T Ă R Â R E A NR. 11
                                                             din 30 ianuarie 2020
       privind întabularea dreptului de proprietate privată a Municipiului Sighișoara asupra unui

 imobil – teren și transmiterea unui drept de concesiune 

Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 46/06.01.2020 şi la Consiliul Local Sighișoara cu nr. 1.947/22.01.2020, de referatul de aprobare, înregistrat cu nr. 48/06.01.2020, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere că, în exercitarea atribuțiilor conferite prin art. 129 alin. (2), lit. „c” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, Consiliul Local al Municipiului Sighișoara administrează domeniul public și privat al Municipiului Sighișoara;

Având în vedere informarea cu  nr.  2.222/02.12.2019, înregistrată la Municipiul Sighișoara cu nr. 34.001/04.12.2019, prin care CEC Bank S.A. aduce la cunoștință faptul că a finalizat vânzarea imobilului construcție situat în Municipiul Sighișoara, Piața Octavian Goga nr. 14, jud. Mureș, înscris în C.F. nr. 51271 Sighișoara, sub nr. cad. 51271-C1, prin contractul de vânzare-cumpărare autentificat de notarul public Petru-Pavel Danci-Baziotis, cu încheierea de autentificare nr. 2355/28.11.2019, încheiat între CEC Bank S.A., în calitate de vânzătoare și societatea Katan Consulting S.R.L. și domnul Ștefan Eugen, în calitate de cumpărători;

Având în vedere adresa înregistrată la Municipiul Sighișoara cu nr. 36.428/30.12.2019, prin care S.C. Katan Consulting S.R.L., prin administrator Ioniță Cătălin, și Ștefan Eugen, în calitate de coproprietari, solicită inițierea procedurii de transmitere a dreptului de concesiune asupra terenului pe care este edificat imobilul - construcție situat în Sighișoara, Piața Octavian Goga, nr. 14, jud. Mureș, înscris în C.F. nr. 51271 Sighișoara (nr. C.F. vechi: 3868, nr. top. 1816/1), poz. A1.1, nr. cad. 51271-C1;

Având în vedere că între Consiliul Local al Municipiului Sighișoara, în calitate de concedent și Sucursala Județeană CEC Mureș, în calitate de concesionar, a fost încheiat contractul de concesiune nr. 26/2875/19.04.1994, având ca obiect preluarea în concesiune a terenului în suprafață de 2000 mp., situat în Municipiul Sighișoara, Piața Octavian Goga, f. nr., înscris în C.F. nr. 3868, sub nr. top. 1816/1, destinat construirii de spații financiare;

Având în vedere că în contractul de vânzare-cumpărare autentificat de notarul public Petru-Pavel Danci-Baziotis, cu încheierea de autentificare nr. 2355/28.11.2019, încheiat între CEC Bank S.A., în calitate de vânzătoare și societatea Katan Consulting S.R.L. și domnul Ștefan Eugen, în calitate de cumpărători, se prevede la pct. 7.3. și pct. 9 faptul că toate drepturile și accesoriile, inclusiv cele rezultate din contractul de concesiune asupra terenului ce au aparținut vânzătoarei, se dobândesc de către cumpărători;

Având în vedere că, referitor la transmiterea dreptului de concesiune, art. 41 din Legea nr. 50/1991 privind autorizarea executării lucrărilor de construcţii, republicată, cu modificările şi completările ulterioare stipulează: „Dreptul de concesiune asupra terenului se transmite în caz de succesiune sau de înstrăinare a construcţiei pentru a cărei realizare acesta a fost constituit. În aceleaşi condiţii se transmite şi autorizaţia de construire.”;

Având în vedere faptul că imobilul – teren care face obiectul contractului de concesiune este la momentul actual înscris pe proprietar Statul Român și este cuprins în inventarul Municipiului Sighișoara în domeniul privat, având nr. de inventar 51.002;
Având în vedere că, pentru clarificarea regimului juridic al acestui imobil – teren, se impune adoptarea unei hotărâri a Consiliului Local cu privire la rectificarea înscrierii în Cartea Funciară;

Având în vedere că, prin Decizia Înaltei Curți de Casație și Justiție nr. 22/26.09.2016 s-a stabilit că dispozițiile art. 26 din Legea fondului funciar nr. 18/1991, republicată, cu modificările și completările ulterioare, au fost abrogate prin intrarea în vigoare a art. 1138 din Legea nr. 287/2009 privind Codul civil, republicată, cu modificările și completările ulterioare, în ceea ce privește regimul juridic al terenurilor din intravilanul localităților;

Având în vedere prevederile deciziei mai sus amintită și în conformitate cu prevederile art. 36 alin. (1) din Legea fondului funciar nr. 18/1991, republicată, cu modificările și completările ulterioare, coroborate cu cele ale art. 1138 din Legea nr. 287/2009 privind Codul civil, republicată, cu modificările și completările ulterioare, terenurile aflate în proprietatea statului, situate în intravilanul localităților și care sunt în administrarea primăriilor, revin comunei, orașului sau, după caz, municipiului în a cărui rază administrativ-teritorială se află și intră în domeniul lor;

Având în vedere faptul că, Prefectul Județului Mureș a formulat acțiune în contencios administrativ în contradictoriu cu Consiliul Local al Municipiului Sighișoara, ce a făcut obiectul dosarului înregistrat la Tribunalul Mureș – Secția Contencios Administrativ și Fiscal cu nr. 44/102/2019, prin care a solicitat instanței să constate nelegalitatea art. 2 din Hotărârea Consiliului Local Sighișoara nr. 142/28.06.2018, privind intabularea dreptului de proprietate privată și publică a Municipiului Sighișoara asupra unor imobile – terenuri, și pe cale de consecință, anularea în parte a actului administrativ;

Ținând cont de soluțiile pronunțate în dosarul cu nr. 44/102/2019, având ca părți, Prefectul Județului Mureș în calitate de reclamant și Consiliul Local al Municipiului Sighișoara în calitate de pârât, cu precădere de Decizia Curții de Apel Târgu Mureș nr. 887/16.10.2019, definitivă, prin care, instanța a admis recursul formulat de Consiliul Local al Municipiului Sighișoara împotriva Sentinței nr. 192/23.04.2019, pronunțată de Tribunalul Mureș – Secția Contencios Administrativ și Fiscal în dosarul nr. 44/102/2019, a casat în tot sentința atacată și în rejudecarea cauzei pe fond, a respins ca neîntemeiată acțiunea în contencios administrativ formulată de Prefectul Județului Mureș; 

Având în vedere considerentele reținute de instanța de recurs în motivarea deciziei pronunțate cu nr. 887/16.10.2019, respectiv: ”Curtea reţine că referirea legiuitorului la „regimul juridic” prevăzut de norma la care se face trimitere (art. 25 respectiv art. 26 din Legea 18/1991) nu implică urmarea procedurii specifice situaţiei moștenirilor vacante ci strict modalitatea de reglementare a situaţiei juridice a bunului care, la momentul publicării Legii 18/1991 stabilea persoana juridică căreia îi revenea calitatea de proprietar, instituţia care avea dreptul de administrare dar şi modalitatea de valorificare a bunului”,……. ” Din această perspectivă, soluţia judecătorului fondului de admitere a acţiunii pe motiv că aceste terenuri ar fi putut trece în proprietatea publică, sau după caz, în proprietatea privată a UAT Sighișoara și în administrarea consiliului local, numai în baza certificatului de vacanță succesorală eliberat de notarul public, este dată cu aplicarea greşită a dispoziţiilor art. 36 alineat 1 din legea 18/1991, dispoziție legală care se completează cu art. 26 alineat 1 din legea 18/1991 doar în ceea ce priveşte regimul juridic al terenului nu şi în ceea ce priveşte modalitatea concretă respectiv procedura de intrare a bunului în proprietatea UAT. ….”În ceea ce privește faptul că pârâtul Consiliul Local al Municipiului Sighișoara, nu a făcut dovada că terenurile menționate în anexa 1 la HCL 142/2018 erau în administrarea Primăriei Municipiului Sighișoara, la data intrării în vigoare a Legii 18/1991, Curtea achiesează la susţinerile recurentei în sensul că noţiunea de „administrare ” la care face referire art. 36 alineat 1 din legea 18/1991 nu are conţinutul prevăzut de art. 12 din Legea 213/1998 (act normativ ulterior), în sensul unui drept real principal derivat din dreptul de proprietate publică, o asemenea interpretare fiind de natură să golească de conţinut dispoziţiile art. 36 din legea 18/1991 raportat la cadrul juridic existent la momentul intrării în vigoare a acestui act normativ. Intervenţia legiuitorului prin art. 36 alienat 1 din Legea 18/1991 trebuie raportată tocmai la situația juridică din momentul intrării în vigoare a legii, respectiv la necesitatea de a se realiza o distincție, inexistentă anterior, între proprietatea Statului Român şi cea a unităţilor administrativ-teritoriale. Interpretând din această perspectivă noţiunea de „administrare ”a terenurilor de către autoritatea recurentă, Curtea reţine că este vorba despre o administrare în fapt, a unui bun care nici prin destinaţia sa şi nici prin reglementare legislativă nu poate fi considerat ca aparţinând domeniului public al Statului Român. Terenurile în cauză se află la dispoziţia UAT şi puteau eventual face obiectul unor cereri de restituire. Cu privire la acest ultim aspect, Curtea subliniază că referirile intimatei la eventualitatea unor cereri de restituire a terenurilor în baza legilor speciale de reparaţie nu pot fi reţinute în cauză, având un caracter general şi 
incert. În măsura în care autoritatea-reclamantă ar fi indicat în concret existenta unor cereri/litigii care să vizeze terenurile în cauză s-ar fi putut discuta despre prevalenţa principiului restituirii în natură.”… ”Curtea reţine că, din cuprinsul cărților funciare depuse la dosar rezultă că terenurile, la data intrării în vigoare a Legii 18/1991, erau înscrise în proprietatea Statului Român iar administrarea în fapt a acestora de către UAT nu a fost contestată în concret şi este confirmată atât de destinația acestora cât şi de actele juridice încheiate de recurentă cu privire la aceste terenuri.”;
Având în vedere faptul că imobilul teren în suprafață de 2000 mp., situat în Municipiul Sighișoara, Piața Octavian Goga, nr. 14, jud. Mureș, înscris în C.F. nr. 51271 Sighișoara (nr. C.F. vechi 3868, nr. top. 1816/1), poziția A1, sub nr. cadastral 51271 face obiectul actelor normative indicate mai sus;

Având în vedere prevederile art. 871 - 873 din Legea nr. 287/2009 privind Codul civil, republicată, cu modificările şi completările ulterioare;

Având în vedere prevederile Ordonanţei de Urgență a Guvernului nr. 57/2019 privind Codul administrativ, cu modificările şi completările ulterioare;

Având în vedere prevederile Legii nr. 50/1991 privind autorizarea executării lucrărilor de construcţii, republicată, cu modificările şi completările ulterioare;

Având în vedere prevederile Regulamentului General de Urbanism, aprobat prin Hotărârea Guvernului nr. 525/1996, republicată, cu modificările şi completările ulterioare;

Având în vedere faptul că valoarea redevenței care se plătește la momentul actual de 5,8876 lei/mp./an este mai mică decât valoarea prevăzută la pct. 29 din anexa nr. 1 „Tarife de bază lunare pe mp. pentru spațiile cu altă destinație decât locuințe și terenurile aferente acestora și pentru terenurile destinate construirii de spații cu altă destinație decât locuințe, care aparțin domeniului public și privat al Municipiului Sighișoara” la Hotărârea Consiliului Local Sighișoara nr. 234/19.12.2019, adică 2 lei/mp./lună;

Având în vedere necesitatea actualizării și completării clauzelor contractuale conform noilor reglementări legislative;

Având în vedere că, prin această concesiune se aduc venituri suplimentare la bugetul local;

Având în vedere că în urma transmiterii dreptului de concesiune nu sunt afectate planurile de sistematizare şi că terenul nu face în prezent obiectul Legii nr. 10/2001, republicată, cu modificările şi completările ulterioare sau al Legii nr. 247/2005;

Ținând cont de faptul că sunt întrunite condițiile legale pentru înscrierea dreptului de proprietate privată a Municipiului Sighișoara asupra imobilului – teren, în suprafață de 2000 mp., situat în Municipiul Sighișoara, Piața Octavian Goga, nr. 14, înscris în C.F. nr. 51271 Sighișoara (nr. C.F. vechi: 3868, nr. top. 1816/1), sub nr. cad. 51271, precum și pentru transmiterea dreptului de concesiune asupra imobilului – teren antemenționat către noii proprietari, sens în care este necesară adoptarea unei hotărâri de consiliu;
Având în vedere Raportul de specialitate al Direcției Administrarea Patrimoniului, înregistrat cu nr. 47/06.01.2020, prin care se propune întabularea dreptului de proprietate privată a Municipiului Sighișoara asupra unui imobil - teren și transmiterea unui drept de concesiune;
Având în vedere avizele favorabile ale tuturor comisiilor pe domenii de specialitate;
În temeiul art. 129 alin. (1), alin. (2) lit. „c” și alin. (14), art. 139 alin. (1) și alin. (3) lit. „g” și a art. 196 (1) lit. „a” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

H O T Ă R Ă Ş T E:

Art. 1.  (1) Se certifică faptul că imobilul – teren în suprafață de 2000 mp., situat în Municipiul  Sighișoara, Piața Octavian Goga, nr. 14, jud. Mureș, înscris în C.F. nr. 51271 Sighișoara (nr. C.F. vechi 3868, nr. top. 1816/1), poziția A1, sub nr. cadastral 51271 este cuprins în inventarul domeniului privat al Municipiului Sighișoara.

(2) Se aprobă înscrierea dreptului de proprietate privată a Municipiului Sighișoara asupra imobilului – teren prevăzut la alineatul anterior.
(3) Prezenta hotărâre se va depune la Biroul de Cadastru și Publicitate Imobiliară Sighișoara în vederea rectificării înscrierilor în cartea funciară cu privire la imobilul de natură teren identificat la alin. (1) din prezenta hotărâre. 

Art. 2. Se aprobă transmiterea, începând cu data de 01.02.2020, a dreptului de concesiune prevăzut în contractul de concesiune nr. 26/2875/19.04.1994 având ca obiect terenul în suprafață de 2000 mp., situat în Municipiul Sighișoara, Piața Octavian Goga, nr. 14, jud. Mureș, înscris în C.F. nr. 51271 Sighișoara (nr. C.F. vechi 3868, nr. top. 1816/1), poziția A1, sub nr. cadastral 51271, de la CEC Bank S.A. Sucursala Județeană Mureș către Katan Consulting S.R.L. și domnul Ștefan Eugen, întrucât aceștia dețin dreptul de proprietate, în cote de ½ părți fiecare, asupra imobilului - construcție, înscris în C.F. nr. 51271 Sighișoara (nr. C.F. vechi 3868, nr. top. 1816/1), poziția A1.1, sub nr. cadastral 51271-C1, edificat pe terenul care face obiectul contractului de concesiune mai sus amintit, conform contractului de vânzare-cumpărare autentificat de notarul public Petru-Pavel Danci-Baziotis, cu încheierea de autentificare nr. 2355/28.11.2019.

Art. 3. (1) Contractul care urmează să se încheie ca urmare a transmiterii dreptului de concesiune potrivit articolului 2 din prezenta hotărâre va avea ca obiect terenul situat în Municipiul Sighișoara, Piața Octavian Goga, nr. 14, înscris în C.F. nr. 51271 Sighișoara sub nr. cad. 51271, în suprafață de 2.000 mp., pe care este edificată construcția compartimentată fără evidențiere funcțională, înscrisă în C.F. nr. 51271 Sighișoara, sub nr. cad. 51271-C1.

(2) Destinația construcției este cea stabilită în contractul de concesiune, cu posibilitatea de extindere a acestei destinații, respectându-se prevederile documentațiilor de urbanism aprobate și incidente pentru imobilul concesionat, ce vor fi stabilite prin certificatul de urbanism eliberat de Municipiul Sighișoara, conform prevederilor legale.

(3) Durata de finalizare și dare în folosință a construcției va fi prevăzută în certificatul de urbanism eliberat de Municipiul Sighișoara conform prevederilor legale.

(4) Durata concesiunii va fi de maxim 49 ani, conform prevederilor Ordonanței de Urgență a Guvernului nr. 57/2019, cu modificările și completările ulterioare.

(5) Se vor introduce categoriile de bunuri ce vor fi utilizate de concesionar în derularea concesiunii, respectiv:

    a) bunurile de retur ce revin de plin drept, gratuit şi libere de orice sarcini concedentului la încetarea contractului de concesiune. Sunt bunuri de retur bunurile care au făcut obiectul concesiunii, și anume terenul situat în Municipiul Sighișoara, Piața Octavian Goga, nr. 14, înscris în C.F. nr. 51271 Sighișoara, sub nr. cad. 51271, în suprafață de 2.000 mp., precum şi cele care au rezultat în urma investiţiilor impuse prin caietul de sarcini;

   b) bunurile proprii care la încetarea contractului de concesiune rămân în proprietatea concesionarului. Sunt bunuri proprii bunurile care au aparţinut concesionarului şi au fost utilizate de către acesta pe durata concesiunii.

(6) Redevenţa va fi de 2 lei/mp./lună, conform valorii prevăzute la pct. 29 din anexa nr. 1 „Tarife de bază lunare pe mp. pentru spațiile cu altă destinație decât locuințe și terenurile aferente acestora și pentru terenurile destinate construirii de spații cu altă destinație decât locuințe, care aparțin domeniului public și privat al Municipiului Sighișoara” la Hotărârea Consiliului Local Sighișoara nr. 234/19.12.2019.
(7) Valoarea redevenței se va indexa prin aplicarea indicelui semestrial de inflație, comunicat de Institutul Național de Statistică.

(8) Sumele ce constituie redevența se vor plăti lunar, până în ultima zi a fiecărei luni.

(9) Întârzierile la plata redevenței lunare se penalizează conform reglementărilor legale în vigoare, urmând ca după un termen de 3 luni de neplată a redevenței, să se procedeze la rezilierea contractului de concesiune și retragerea concesiunii conform reglementărilor legale, urmând ca terenul să fie predat liber de sarcini.

(10) În termen de 90 de zile de la încheierea contractului, concesionarul are obligația depunerii cu titlu de garanție, a sumei de 12.000 lei, reprezentând echivalentul prețului redevenței pentru 3 luni de contract, iar în caz de necesitate, din aceasta vor fi prelevate penalități și sume datorate concedentului de către concesionar.
(11) Prevederile privind încetarea contractului se actualizează conform prevederilor art. 327 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, astfel:
1) Încetarea contractului de concesiune poate avea loc în următoarele situaţii:

    a) la expirarea duratei stabilite în contractul de concesiune, în măsura în care părţile nu convin, în scris, prelungirea acestuia în condiţiile prevăzute de lege;

    b) în cazul exploatării, în condiţiile contractului de concesiune, a bunurilor consumptibile, fapt ce determină, prin epuizarea acestora, imposibilitatea continuării exploatării acestora înainte de expirarea duratei stabilite a contractului;

    c) în cazul în care interesul naţional sau local o impune, prin denunţarea unilaterală de către concedent. În această situație concedentul va notifica de îndată intenţia de a denunţa unilateral contractul de concesiune şi va face menţiune cu privire la motivele ce au determinat această măsură.

    d) în cazul nerespectării obligaţiilor contractuale de către concesionar, prin reziliere de către concedent, cu plata unei despăgubiri în sarcina concesionarului;

    e) în cazul nerespectării obligaţiilor contractuale de către concedent, prin reziliere de către concesionar;

    f) la dispariţia, dintr-o cauză de forţă majoră, a bunului concesionat sau în cazul imposibilităţii obiective a concesionarului de a-l exploata, prin renunţare, fără plata unei despăgubiri.

2) În cazul nerespectării din culpă a obligaţiilor asumate de către una dintre părţi prin contractul de concesiune sau a incapacităţii îndeplinirii acestora, cealaltă parte este îndreptăţită să solicite instanței competente să se pronunţe cu privire la rezilierea contractului, cu plata unei despăgubiri, dacă părţile nu stabilesc altfel.

3) În cazul dispariţiei, dintr-o cauză de forţă majoră, a bunului concesionat sau în cazul imposibilităţii obiective a concesionarului de a-l exploata, acesta va notifica de îndată concedentului dispariţia bunului ori imposibilitatea obiectivă de exploatare a acestuia, declarând renunţarea la concesiune. 

4) Concedentul nu va putea fi obligat la plata vreunei despăgubiri pentru prejudiciile suferite de concesionar ca urmare a situaţiilor prevăzute la alineatul anterior.

5) Radierea din cartea funciară a dreptului de concesiune în situaţia prevăzută la pct. 1) lit. c) se efectuează în baza actului de denunţare unilaterală sau în baza hotărârii judecătoreşti definitive, în situaţia prevăzută la pct. 1) lit. d) şi e), în baza declaraţiei unilaterale de reziliere a concedentului sau concesionarului, iar în situaţia prevăzută la pct. 1) lit. b) şi f), în baza declaraţiei unilaterale de renunţare la concesiune a concesionarului.

(12) Prevederile privind drepturile și obligațiile concedentului și ale concesionarilor, se vor actualiza și completa, conform art. 325 și 326 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, astfel:

A. Drepturile şi obligaţiile concesionarului:

    1) În temeiul contractului de concesiune, concesionarul dobândeşte dreptul de a exploata, pe riscul şi pe răspunderea sa, bunul ce face obiectul contractului, potrivit obiectivelor stabilite de către concedent;

    2) Concesionarul are dreptul de a folosi şi de a culege fructele, respectiv productele bunului ce face obiectul concesiunii, potrivit naturii bunului şi scopului stabilit de părţi prin contractul de concesiune;

    3) Concesionarul îşi execută obligaţiile potrivit termenilor şi condiţiilor prevăzute în contractul de concesiune şi în acord cu prevederile legale specifice bunului concesionat;

    4) Concesionarul nu va fi obligat să suporte creşterea sarcinilor legate de execuţia obligaţiilor sale, în cazul în care această creştere rezultă în urma:

    a) unei măsuri dispuse de o autoritate publică;

    b) unui caz de forţă majoră sau unui caz fortuit.
    5) Concesionarul este obligat să respecte condiţiile impuse de natura bunului;
    6) În temeiul contractului de concesiune, concesionarul are obligaţia să asigure exploatarea eficientă, în regim de continuitate şi permanenţă, a bunului care face obiectul concesiunii;

    7) Concesionarul are obligaţia ca în termen de cel mult 90 de zile de la data semnării contractului de concesiune să depună, cu titlu de garanţie, o sumă fixă reprezentând o cotă-parte din suma obligaţiei de plată către concedent, stabilită de acesta şi datorată pentru primul an de exploatare;
    8) Din această sumă sunt reţinute, dacă este cazul, penalităţile şi alte sume datorate concedentului de către concesionar, în baza contractului de concesiune;

    9) Concesionarul poate constitui drept garanţie şi titluri de credit, asupra cărora se va institui garanţie reală mobiliară, cu acordul concedentului;

    10) Concesionarul este obligat să plătească redevenţa la valoarea şi în modul stabilit în contractul de concesiune;

    11) La încetarea contractului de concesiune, concesionarul este obligat să restituie, pe bază de proces-verbal, în deplină proprietate, liber de orice sarcină, bunul concesionat;

    12) În condiţiile încetării contractului de concesiune din alte cauze decât prin ajungere la termen, forţă majoră sau caz fortuit, concesionarul este obligat să asigure continuitatea exploatării bunului, în condiţiile stipulate în contract, până la preluarea acestora de către concedent;

    13) În cazul în care concesionarul sesizează existenţa unor cauze sau iminenţa producerii unor evenimente de natură să conducă la imposibilitatea exploatării bunului, va notifica de îndată acest fapt concedentului, în vederea luării măsurilor ce se impun pentru asigurarea continuităţii exploatării bunului.

B. Drepturile şi obligaţiile concedentului:

    1) Concedentul are dreptul să verifice în perioada derulării contractului de concesiune modul în care sunt respectate clauzele acestuia de către concesionar;

    2) Verificarea prevăzută la pct. 1) anterior se efectuează numai cu notificarea prealabilă a concesionarului şi în condiţiile stabilite în contractul de concesiune;

    3) Concedentul este obligat să nu îl tulbure pe concesionar în exerciţiul drepturilor rezultate din contractul de concesiune;

    4) Concedentul este obligat să notifice concesionarului apariţia oricăror împrejurări de natură să aducă atingere drepturilor acestuia;

    5) Concedentul nu are dreptul să modifice în mod unilateral contractul de concesiune, în afară de cazurile prevăzute de lege;

    6) Concedentul poate modifica unilateral partea reglementară a contractului de concesiune, cu notificarea prealabilă a concesionarului, din motive excepţionale legate de interesul naţional sau local, după caz;

    7) Concesionarul este obligat să continue exploatarea bunului în noile condiţii stabilite de concedent, fără a putea solicita încetarea contractului de concesiune;

    8) În cazul în care modificarea unilaterală a contractului de concesiune îi aduce un prejudiciu, concesionarul are dreptul să primească fără întârziere o justă despăgubire.

    9) În caz de dezacord între concedent şi concesionar cu privire la suma despăgubirii, aceasta va fi stabilită de către instanţa judecătorească competentă. Dezacordul nu exclude îndeplinirea obligaţiilor contractuale de către concesionar.

(13) Se vor elimina prevederile referitoare la caietul de sarcini care a făcut parte integrantă din contractul de concesiune nr. 26/2875/19.04.1994, care au fost deja îndeplinite și care nu mai produc efecte juridice.

(14) Restul clauzelor contractuale îşi menţin valabilitatea între Municipiul Sighişoara şi S.C. Katan Consulting S.R.L. și domnul Ștefan Eugen.
Art. 4. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Direcţia Administrarea Patrimoniului, Biroul Buget, Contabilitate, Salarizare – Direcția Economică, Biroul Impozite și Taxe – Direcția Economică, Biroul Juridic și Biroul Public Cadastru și Agricultură din cadrul Municipiului Sighişoara, S.C. Katan Consulting S.R.L. și domnul Ștefan Eugen.
Art. 5. Prin grija doamnei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.sighisoara.org.ro.

 PREŞEDINTE DE ŞEDINŢĂ,

  

      Șoneriu Mihai - Marcel       
                                           Contrasemnează pentru legalitate
                                 SECRETARUL GENERAL al municipiului,

                        Bizo Anca
(Prezenta s-a adoptat cu unanimitate de voturi)

  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;
  1 ex. Viceprimar;

  1 ex. Secretar General;

  1 ex. Direcția Generală Arhitect Șef;

  3 ex. Direcția Administrarea Patrimoniului;

  1 ex. Biroul Juridic;

  1 ex. Biroul Buget, Contabilitate, Salarizare – Direcția Economică;

  1 ex. Biroul Impozite și Taxe – Direcția Economică;

  2 ex. Biroul Public Cadastru și Agricultură;
  1 ex. S.C. Katan Consulting S.R.L.;

  1 ex. domnului Ștefan Eugen.

17 ex.
B.A. 

